
     VOCES


   As do vento das almas descarnadas dos heroes 


   traen canda si o visíbel 


   son as sete xornadas 


    


   Unha elipse de unicornios 


   personaxes que sobreviven ás tramas 


   desexos guerras 


   damas e espellos


    


   A mente 


   os seus estados


   se podemos aínda falar sobre as datas 


   sobre os textos que temos sepultados no corazón


    


   —Así como a zurcidora colle os puntos


   e desliza, velocísima, a agulla


   sobre o tecido de cristal


   debería eu reparar os danos


   os que se enquistan


    


   O xardín faise en seis golpes de voz 


   cun oasis e despois o deserto 


   Vivimos antes da segunda palabra


    


   Pode que o paxaro arda


   un paxaro utópico


   —as maos


   as palmas


   as palmas da resurrección


    as palmas

  


  
     O RITMO DO OLLO


    vestidos e calzados pasaremos o verao no cofre da Historia


     


    se isto é así, que os cedros as follas o vento se alzan desde o fondo para inventarse, o visíbel funcionaría con lóxica pictórica / ao contacto cos sentidos, nós responderiamos erguéndonos desde ese mesmo chao (féretro abismo) como resucitados 


     


    o idioma


    ese


    que se desangra na boca


     


    un pobo sofre sobre si todo o peso da devastación


    camiña baixo a luz da súa eclipse


    ceibe


    e non é refén do espírito


    non é refén da morte


    exponse 


    e é inmortal


    coma un futuro


    veloz


    incerto


     


    os ríos vencen a gravidade 


    abandonan a Terra


     


    as fronteiras porque xa foron desbordadas


     


    esta última 


    de dentes

  


  
     DA TURBULENCIA DOS ÁLAMOS: 
FOSCUM SUB NIGRUM


    El ten ese poder


    pode pregar as nubes as penedas 


    mesmo protexer os soños no ventre das covas


    (un pintor)


    


    con todo o que a motivou a escribir foi a súa 
presenza na cámara


    e as cavernas e as cavernas que hai dentro das cavernas e os labirintos e todos os buracos de esponxa e todos as pregas de astracán de mármore de veludo


    responderon aos espellos


    


    aínda así o cranio estaba escuro


    entón o eixe vertical das mónadas perfectas que van ata o cimo da harmonía 


    quebrou nun zig zag 


    sobre si


    e todos as pregas de mármore de astracán de seda


    onduláronse


    na ilimitada variedade do visíbel


    


    ela sentiu un asombro


    coma un ollo


    cego


    cheo de paxaros 


    


    “o que cabalgas é o vento


    as crinas que son de sangue e mercurio


    Rómpelle os selos a luz


    non peches o bucle


    aberto coma un libro


    os cabelos do anxo”


    


    a que resolve os problemas di


    


    “un lique padece menos que os humanos


    pero a pedra é superior ao lique


    Non dormes porque coñeces as tebras


    tamén aquí un coral


    un bosque”


    


    o cerebro descansa


    na casa dos paxaros


    


    

  


  
     CORAZÓN


    É tan lixeiro o espello que a súa decisión é voar 


    quere pensar un ceo: 


    alto altísimo celeste grande grandísimo 


    en contacto 


    unha grandeza 


    (é agora cando se nos revela un ínfimo cristal) 


    Nada disto pode escribirse: 


    o xesto que traza a liberdade e a liberdade dos límites


    O espello bate 


    prega sobre si a musculatura 


    torce en hélice e finalmente vólvese encartar 


    A grandeza 


    que non garda relación coa medida 


    pénsase no corazón 


    “tes que termar das augas 


    a súa decisión é voar”


    Nada se semella ao mundo 


    que é separado e desigual e outro 


    mundo único que é


    Nunca remata nunca o inferno 


    e nunca é verdade


    Como a sombra do ceo nas augas 


    e do bosque no ceo das augas 


    rítmico 


    como un día de néboa


    É enxoito permanecer aquí 


 (un deserto abrasa calquera crenza e tamén 
a fortaleza abrasa )


    é ceibe agudo estreito

  


  
     EXCELSIOR


    Manoel Antonio


    Canda ti 


    levabas un nobelo


    fío para deseñar unha asíntota


    


    sobre ti nada poderías dicir 


    o teu nome era unha estrela


    


    a humanidade é o nome dunha estrela


    a humanidade achégase indefinidamente


    a un nome inalcanzábel 


    


    un nome sen lembranza


    un nomeMemoria


    


    abríronse as portas cardinais


    e ti pasaches


    ceibe


    


    sen horizonte


    

  


  
     MECÁNICA


    Non é pequena a alma 


    é extensa


    ancorada en todos e en cada un dos puntos


    cobre o campo


     


    non coñece 


    é escrava


    a súa risa


    arcaica como a luz


    os seus ollos como os das estatuas


    non saben de trégoas


    ten ollos a alma


    pero non ve


     


    leva rexistro de todos os nomes


    non os di


     


    a alma soporta nos ombros un vitelo


     


    Danza Psique 


    voa cara a onde non hai tempo nin imaxe 


     nin lembranza


     


    non de xeito diferente avanza o siloxismo


     

  


  
     PAI


    Da respiración que na terra erguen as tumbas


    do ventre das mulleres 


    desde aí viñeches 


    pai 


    desde aí chegaches 


    ardendo nos bidos


     


    Canda o ceo


    son as constelacións 


    sendo o ceo a pel que envolve a Terra


     


    Desde a pel 


    así chegaches 


    pai 


    desde a pel 


    que envolve a respiración das tumbas


    ardendo nos bidos


     

  


  
     FIGURA


    Porque unha folla trae canda si todas


    as caídas


    todas as masas arbóreas todas as criaturas


    todas as materias


    desde o principio


    e antes do principio


    dos tempos


     


    caídas interminablemente desaparecidas


     


    sobre as tumbas


    sobre a respiración da Terra


    unha nutrición


    disparada 


     


    pero o abismo


     


    a folla figura e borra


     


    para volver


    ás augas á luz


     


    á vibración das súas eclipses

